山鸜鵒歌
作者：劉長卿
朝代：唐

paragraphs: 山鸜鵒，長在此山吟古木。
嘲唽相呼響空谷，哀鳴萬變如成曲。
江南逐臣悲放逐，倚樹聽之心斷續。
巴人峽裏自聞猨，燕客水頭空擊筑。
山鸜鵒，一生不及雙黃鵠。
朝去秋田啄殘粟，暮入寒林嘯羣族。
鳴相逐，啄殘粟，食不足。
青雲杳杳無力飛，白露蒼蒼抱枝宿。
不知何事守空山，萬壑千峰自愁獨。